Johan Altenborg Paus

Johan Altenborg Paus (født 3. desember 1834 i Elverum, død 16. april 1894 i Christiania) var en norsk artillerioffiser, som i sitt dødsår ble utnevnt til krigskommissær i Molde. Før dette var han bl.a. sjef for Befalsskolen for Hærens Artilleri fra 1868 til 1871Gamst, Thorbein, Befalsskolen for Feltartilleriet: 1931-1996, Artilleriregimentet og Artilleriets offisersforening, 1998, s. 199 og inspektør for Hovedbanen og Kongsvingerbanen til 1874.

Han tilhørte «Skiensgrenen» av slekten Paus og var sønn av prokurator, fogd og proprietær Henrik Johan Paus og Sophie Lintrup. Han ble født på gården Taarneborg (Tårnborg) i Elverum, og vokste opp på Østerhaug, som faren kjøpte samme år. Han var barnebarn av Ole Paus og Johanne Plesner på farssiden, og av amtsfysikus Christian Lintrup og Johanne Margrethe Hoelfeldt på morssiden. Han var gift i første ekteskap med sin tremenning Agnes Holfeldt Tostrup (1839–1863), datter av trelasthandler Christopher Henrik Holfeldt Tostrup og Camilla Schaft. Svigerfaren (som også var morens fetter) etablerte firmaet Tostrup & Mathiesen og kjøpte herregården Kjellestad i Stathelle. Johan og Agnes var foreldre til pavelig kammerherre og godseier Christopher Tostrup Paus (f. 1862), som ble utnevnt til greve av pave Pius XI. Christopher vokste i stor grad opp hos besteforeldrene Tostrup etter Agnes' død i 1863.

I andre ekteskap var Johan Altenborg Paus gift med Cathinka Charlotte Christensen (1845–1925), datter av grosserer i Christiania Arne Christensen; to av Cathinkas brødre, lagmann Hans Christian Christensen og grosserer Arne Emil Christensen, var gift med døtre av Haaken C. Mathiesen, Tostrupfamiliens partner i Tostrup & Mathiesen; Johan Altenborg Paus var dermed først svigersønn til den ene eierfamilien i dette firmaet, deretter svoger til den andre eierfamilien. I andre ekteskap var han far til Agnes Paus (f. 1866), Arne Christensen Paus (f. 1867), Sofie Paus (f. 1869), Alette Marie Paus (f. 1871), Cathinka Johanne Paus (f. 1874), Valborg Paus (f. 1878), Christian Lintrup Paus (f. 1882), Olaf Paus (f. 1884), Aagot Paus (f. 1885) og major, bankmann og intendant i Oslo Militære Samfund Alf Paus (f. 1888). Aagot Paus, kalt Agga, var en kjent tennisspiller og var gift med Nobelinstituttets mangeårige overbibliotekar, cand.philol. og legasjonssekretær Olaf Selmer-Anderssen.

Johan Altenborg Paus var fetter av Henrik Ibsen,Høgvoll, Arvid; Bærland, Ruth (1996). Henrik Ibsen: herregårder, kammerherrer, godseiere og proprietærer : brokker av en slektshistorie. S. 83 som i likhet med faren hadde fornavnene Henrik Johan. Ifølge Johan Kielland Bergwitz skal han ha delt hybel med Henrik Ibsen mens de gikk på Heltbergs studentfabrikk i Christiania i 1850, mens Oskar Mosfjeld og Halvdan Koht opplyser at han fisket sammen med Henrik i Børsesjø; Jørgen Haave har stilt spørsmål ved om han faktisk delte hybel med Henrik. Johan Altenborg Paus var oppkalt etter farens pleiefar Johan Altenburg (Marichen Altenburgs far). Hans far Henrik Johan Paus vokste delvis opp i Altenburggården hos onkelen og tanten. Han var bror av distriktslege Ole Paus, grosserer i Manchester Christopher Paus og kaptein og jernbaneingeniør Tollef Lintrup Paus; to av hans søstre, Sofie Henriette Paus og Nina Paus, var gift med skipsreder Hans Hoell på Søndre Brekke. Søsteren Louise var gift med ordfører i Trondheim Christian Hulbert Hielm, mens søsteren Minda var gift med Karl Houen.

Det finnes et maleri av Johan Altenborg Paus av Nils Gude (1886).Norsk kunstnerleksikon s. 821 Ifølge Katalog over malede Portræter i Norge (1886) ble maleriet eid av Christopher Tostrup Paus.

Johan Altenborg Paus var medlem av frimurerlogen St. Johanneslogen St. Olaus til den hvide Leopard, og var dens sekretær i to omganger. Han var medlem av flere regjeringsoppnevnte komiteer som utredet militære spørsmål. Han var knyttet til Krigsskolen i en årrekke, bl.a. som lærer i militær topografi og tegning og sensor i faget «artilleri med konstruktion». Han var styremedlem i Christiania Militære Samfund i flere perioder og i Norges Jeger- og Fiskerforbund fra 1885 til 1893. Han ble ved sin død beskrevet som «en af kamerater, overordnede og underordnede meget afholdt personlighed».

Han ble begravet på Vår Frelsers gravlund (gravnummer 01.023.04.014/013). Tittelen Krigscomisær ble benyttet på gravminnet.

 Militære grader 
 Sekondløytnant 1854
 Premierløytnant 1857
 Kaptein i artilleriet 1874
 Major 1894

 Utmerkelser 
 Ridder av Vasaordenen

 Referanser 

 Litteratur 
 Nekrolog, Norges Jæger- og Fiskerforenings Tidsskrift 1895 s. 131
 S. H. Finne-Grønn. Familien Tostrup fra Lister. Christiania, 1897

Kategori:Norske majorer
Kategori:Personer tilknyttet Krigsskolen
Kategori:Henrik Ibsens familie
Kategori:Vasaordenen
Kategori:Norske frimurere
Kategori:Personer begravet på Vår Frelsers gravlund
Kategori:Fødsler i 1834
Kategori:Dødsfall i 1894